12.1.2022
DA
Den Europæiske Unions Tidende
C 15/117 Onsdag den 19. maj 2021
5. minder om den juridiske forpligtelse til at respektere retten til et sikkert, rent, sundt og bæredygtigt miljø, som bl.a. er en forudsætning for bæredygtige økonomiske aktiviteter, der bidrager til individers og samfunds trivsel og eksistensgrundlag; minder om, at den internationale menneskerettighedslovgivning giver enkeltpersoner, oprindelige samfund og miljømenneskerettighedsforkæmpere mulighed for at gå rettens vej for at opnå erstatning for skader forårsaget af klimaændringer, gennemføre foranstaltninger til bekæmpelse af klimaændringer og stille stater, virksomheder og enkeltpersoner til ansvar for handlinger, der påvirker klimaændringer og menneskerettighederne; opfordrer i denne forbindelse EU til at gøre bekæmpelse af straffrihed til en af sine vigtigste prioriteter ved at skabe instrumenter, der muliggør en fuldstændig, effektiv og vedvarende implementering og håndhævelse af menneskerettigheds- og miljølovgivningen;
6. opfordrer Kommissionen til at sikre, at de konkrete forpligtelser vedrørende menneskerettigheder, miljø og klimaændringer, der allerede er fastsat i EU's handlingsplan om menneskerettigheder og demokrati 2020-2024, gennemføres og overvåges effektivt, og at kønsaspektet inddrages i planens gennemførelse;
7. støtter det mandat, som FN's særlige rapportør om menneskerettigheder og miljø har fået til at arbejde for global anerkendelse af retten til at leve i et sikkert, rent, sundt og bæredygtigt miljø som en menneskeret; opfordrer EU og medlemsstaterne til på FN's næste generalforsamling at støtte global anerkendelse af denne ret; mener, at en sådan anerkendelse bør fungere som en katalysator for stærkere miljøpolitikker, bedre retshåndhævelse, offentlig deltagelse i beslutningsprocesser på miljøområdet, adgang til oplysninger og til klage og domstolsprøvelse samt bedre resultater for mennesker og planeten;
8. opfordrer indtrængende Kommissionen til at fortsætte med at overvåge situationen for menneskerettigheder og klimaændringer og vurdere fremskridtene vedrørende medtagelse og mainstreaming af menneskerettighederne i alle aspekter af klimaindsatsen på nationalt og internationalt plan i tæt samarbejde med FN's Menneskerettighedsråd/FN's højkommissær for menneskerettigheder; opfordrer i den forbindelse EU til at tage skridt til at indføre retten til et sikkert og sundt miljø i chartret og til fuldt ud at overholde artikel 37 heri; understreger i denne forbindelse betydningen af et tæt samarbejde med stater og alle relevante institutionelle aktører, der er involveret i at sikre en korrekt gennemførelse af menneskerettigheds- og miljøbestemmelserne;
9. understreger, at alle mennesker bør have en grundlæggende ret til et sikkert, rent, sundt og bæredygtigt miljø og til et stabilt klima uden forskelsbehandling, og at denne ret skal sikres ved hjælp af ambitiøse politikker og håndhæves fuldt ud gennem retssystemet på alle planer;
10. mener, at integration af retten til et sundt miljø i vigtige miljøaftaler og -processer er afgørende for at sikre en helhedsorienteret reaktion på covid-19-krisen, der omfatter en nytænkning af forholdet mellem menneske og natur, som mindsker risiciene og forebygger fremtidige skader på grund af miljøforringelse;
11. opfordrer EU og dets medlemsstater til at tage et dristigt initiativ med aktiv støtte fra EU's særlige repræsentant for menneskerettigheder for at bekæmpe straffrihed for dem, der begår miljøforbrydelser på globalt plan, og bane vejen for nye forhandlinger mellem parterne bag Den Internationale Straffedomstol (ICC) med henblik på at anerkende »økocid« som en international forbrydelse i henhold til Romstatutten; opfordrer Kommissionen og næstformanden for Kommissio­ nen/Unionens højtstående repræsentant for udenrigsanliggender og sikkerhedspolitik (NF/HR) til at etablere et program til opbygning af kapaciteten i medlemsstaternes nationale jurisdiktioner på disse områder;
12. opfordrer Unionen og dens medlemsstater til med jævne mellemrum at vurdere, hvordan den eksterne dimension af den europæiske grønne pagt bedst kan bidrage til en helhedsorienteret og menneskerettighedsbaseret tilgang til klimaindsatsen og tabet af biodiversitet; opfordrer EU til at benytte den brede vifte af eksterne politikker, værktøjer og politiske og finansielle instrumenter, det råder over, som middel til at implementere den europæiske grønne pagt; opfordrer EU til at revidere sine klimafinansieringsmekanismer og foreslå ændringer hertil, hvor det er relevant, med henblik på at sikre fuld respekt for menneskerettighederne og indføre stærke beskyttelsesforanstaltninger til dette formål; opfordrer til, at der oprettes klimakontaktpunkter inden for de relevante tjenestegrene i Kommissionen og EU-Udenrigstjenesten, hvis opgaver vil omfatte klimasikring i alle EU's eksterne forbindelser; opfordrer til gennemsigtig og informativ kommunikation om disse spørgsmål i EU's udviklingssamarbejdsprogrammer med tredjelande;